Märtha Louise

Märtha Louise (født 1971) er en norsk prinsesse og forretningskvinne. Hun er eldste barn av kong Harald og dronning Sonja og søster av kronprins Haakon. Hun er gift med den amerikanske selverklærte sjamanen, Durek Verrett.

I likhet med tantene Ragnhild og Astrid hadde hun opprinnelig ingen arverett til tronen. Etter at lik arverett for kvinner og menn ble innført ved en grunnlovsendring i 1990 ble Märtha arveberettiget til tronen, men som en overgangsordning ble det bestemt at mann går foran kvinne for dem som er født før 1990.

Märtha omtaler seg som klarsynt og drev fra 2007 til 2018 en nyreligiøs virksomhet som fikk kallenavnet Engleskolen, der kundene fikk undervisning i å kommunisere med engler og avdøde. Hennes bruk av tittelen prinsesse i kommersiell virksomhet har blitt kontroversiell og ført til innstramminger der hun har forpliktet seg til ikke å bruke tittelen i slike sammenhenger. Som følge av brudd på avtalen over flere år har hun møtt krav om å miste tittelen.

Märtha hadde tidligere tiltaleformen «Hennes Kongelige Høyhet», men ga offisielt avkall på tiltaleformen den 1. februar 2002, som følge av at hun ønsket å være selvstendig næringsdrivende. Hennes nåværende tittel, og også fulle navn i ekteskapet med Ari Behn 2002–2016, er prinsesse Märtha Louise. Hun har i Norge ikke noen tiltaleform, men i utlandet vil sedvane kunne tilsi at hun til- eller omtales med tiltaleform likevel (for eksempel «Hennes Høyhet»). Fra 2005 er fødselsdagen hennes ikke lenger offisiell flaggdag i Norge.

 Liv og virke 
Hun er oppkalt etter sin farmor, kronprinsesse Märtha, og etter sin tippoldemor, kong Haakons mor, dronning Louise. Prinsesse Märtha er utdannet fysioterapeut, har studert litteratur ved University of Oxford i England og har også fulgt undervisning i rosenterapi. Hun har gjennom hele ungdommen vært spesielt opptatt av hester, men la opp som konkurranserytter i 2000.

13. desember 2001 forlovet Märtha seg med forfatteren Ari Behn. Bryllupet fant sted i Trondheim den 24. mai 2002. Prinsessen og Ari Behn har tre barn: Maud Angelica, Leah Isadora og Emma Tallulah. I perioden 2012–2014 var familien bosatt i London i England. I 2014 flyttet de tilbake til Lommedalen i Bærum, der de også bodde før London-oppholdet. 

Kongehuset kunngjorde 5. august 2016 at ekteparet vil skille lag.

I 2002 opprettet Märtha «Prinsesse Märtha Louise kulturformidling» og har siden blant annet opptrådt som eventyrforteller på TV og deltatt på førjulsturneer. I 2004 debuterte hun som barnebokforfatter med Hvorfor de kongelige ikke har krone på hodet, en fortelling om da kronprins Olav kom til Norge i 1905. I forbindelse med Märtha Louises 30-årsdag i 2001 utgav Erik Fosnes Hansen portrettboka Underveis. I 2002 gav hun og Ari Behn ut Fra hjerte til hjerte, ei bok om pilegrimsferden deres til Trondheim.

Den 13. mars 2008 offentliggjorde hoffet nyheten om at Märtha ventet sitt tredje barn. og hun fødte en datter 29. september. I 2008 mottok Märtha den nyopprettede Vidar Sandbecks kulturpris i Åmot kulturhus, fordi hun «har utøvd og utøver et faglig kunstnerisk virke som er sammenfallende med Vidar Sandbecks kunstneriske produksjon og hans verdier».

 Astarte Education og engler 
I august 2007 startet Märtha og Elisabeth Nordeng (tidligere Samnøy) kurstilbudet og -senteret Astarte Education (senere Astarte Inspiration), oppkalt etter den gamle semittiske fruktbarhetsgudinnen Astarte. Senteret tilbyr en treårig opplæring i alternative behandlingsteknikker som reading, healing og «berøring». I nettpresentasjonen av senteret og initiativtakerne hevder prinsessen blant annet at hun kan se engler. Hun stod samtidig fram som synsk og sa at hun har hatt overnaturlige evner siden barndommen.  

Da kursvirksomheten ble kjent i juli 2007, fikk den svært stor oppmerksomhet i norsk og utenlandsk presse. Astarte Education ble omtalt som «engleskolen», og planene fikk en mengde offentlige kommentarer. Tilhengere og utøvere av alternative terapier støttet prinsesse Märtha for et modig valg, mens lagtingspresident, teologiprofessor og Høyre-politiker Inge Lønning uttalte at skolen var i strid med kristendommen. Informasjonsleder Espen Ottosen i Norsk Luthersk Misjonssamband uttalte at prinsessen burde melde seg ut av statskirken, mens teologiprofessor Jone Salomonsen mente hun hadde hatt dårlige rådgivere og brukte et gammelt språk som ikke reflekterte den moderne virkeligheten. Trygve Hegnar i Finansavisen betegnet kurset ved Astarte Education som ren svindel,Trygve Hegnar: - Märtha er en svindler, Finansavisen, 31. juli 2007Trygve Hegnar: Trygve Hegnar om englevakt, Stein Erik Hagens hest og Märtha Louises engleskole, Finansavisen, 30. juli 2007 og Bergens Tidende ba på lederplass den 13. august 2007 Märtha si fra seg prinsessetittelen.

I september 2010 skapte Märtha stor oppmerksomhet i norske medier etter at hun i et intervju med Stavanger Aftenblad sa at hun kunne kommunisere med de døde. Dette vakte reaksjoner og ble blant annet kritisert for å være i strid med Den norske kirkes lære.

Sammen med Elisabeth Nordeng har hun utgitt bøkene Møt din skytsengel, Englenes hemmeligheter og Stemmen eller støyen. I 2017 utgav de Født sensitiv - våre historier, hvor Märtha omtaler seg som såkalt «høysensitiv», noe hun forklarer som å ha «evnen til å ta innover seg flere sanseinntrykk og følelser og ha større evne til innlevelse enn det vi vanlige mennesker har.»

I august 2019 uttalte Märtha at hun ikke ville bruke prinsessetittelen i kommersielle sammenhenger mer.https://www.vg.no/rampelys/i/lAePEo/prinsesse-martha-louise-skal-ikke-bruke-min-prinsessetittel-i-kommersiell-sammenheng

 Næringsliv 
I 2020 etablerte Märtha Louise firmaet PML International AS. 2022 ble Märtha Louise styremedlem i klesfirmaet Hést AS. PML International er per 2024 én av tre eiere i Hést AS. Hést hadde en omsetning på 64 millioner kroner i 2023 og et overskudd på 8,3 millioner kroner.

 Skille med offisielle oppgaver 
Den 8. november 2022 ble det kjent at Märtha Louise frasa seg sine offisielle oppgaver for å bidra til et tydeligere skille mellom egne aktiviteter og tilknytningen til Kongehuset.

Bakgrunnen for dette var kritikk for at hun blandet sammen kommersielle interesser og prinsessetittelen, og hennes partner Durek Verrett var også blitt kritisert for flere kontroversielle uttalelser.

Kongehistoriker Trond Norén Isaksen skrev at «av hensyn til kongehusets integritet og anseelse er det helt nødvendig å kutte de formelle båndene til prinsesse Märtha Louise» og at det er nødvendig «å stryke prinsessetittelen som Märtha Louise har utnyttet for alt den er verdt. Kongefamilien kan ikke være til salgs», og beskrev systematiske brudd på en avtale om å ikke utnytte tittelen kommersielt.

 TV 
I romjulene 2001, 2002 og 2003 leste hun fra norske folkeeventyr i barneprogrammet Prinsessen i Eventyrriket på NRK TV. 

I 2001 ble hun skildret i portrettprogrammet Prinsessen på farten på NRK. Programmet ble sendt i forbindelse med hennes 30-årsjubileum. Programleder var Stine Buer. Regi var ved Marius Hoel, mens Kalle Fürst var prosjektleder.

I 2021 ble hun skildret i den seks-delte dokumentarserien Märtha på TV 2. Serien ble produsert av produksjonsselskapet Mothership for TV 2.

Märtha hadde en liten rolle i filmen Lange flate ballær III (2022). I april 2022 ble det kunngjort at hun skulle lede programmet Sommerfest fra Telemark sammen med Birgit Skarstein.

Hun var en av deltagerne i første sesong av realityserien Jaget, som ble publisert høsten 2023.

 Barn 
 Maud Angelica, født 29. april 2003
 Leah Isadora, født 8. april 2005
 Emma Tallulah, født 29. september 2008

 Dekorasjoner 
Prinsesse Märtha er innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner.

Norske dekorasjoner
 Storkors med kjede av St. Olavs Orden
 Kongehusets 100-årsmedalje
 Kong Haakon VIIs 100-årsmedalje
 Kong Olav Vs minnemedalje
 Kong Olav Vs jubileumsmedalje 1957–1982
 Kong Olav Vs 100-årsmedalje
 Kong Harald Vs jubileumsmedalje 1991–2016Tildeling av Kong Harald Vs jubileumsmedalje 1991–2016, Kongehuset
 Kong Harald Vs portrettnål   
 Kong Olav Vs portrettnål   Utenlandske dekorasjoner
 Ridder av Elefantordenen, Danmark
 Storkors av Finlands hvite roses orden, Finland
 Storkors av Den islandske falkeorden, Island
 Storkors av Jordans stjerneorden, Jordan
 Storkors av Adolf av Nassaus sivile og militære fortjenstorden, Luxembourg Storkors av Oranje-husordenens kroneorden, Nederland 
 Storkors av Infante Dom Henriks orden, Portugal
 Storkors av Den sivile fortjenstorden, Spania
 Storkors av Nordstjerneordenen, Sverige
 Kong Carl XVI Gustafs 50-årsmedalje, Sverige
 Kong Carl XVI Gustafs 70-årsmedalje, Sverige

 Bibliografi 
 av Märtha Louise
  Fra hjerte till hjerte, sammen med Ari Behn. Press. ISBN 9788275471091
  Hvorfor de kongelige ikke har krone på hodet, ill. av Svein Nyhus. Cappelen. ISBN 9788202242060
  Eventyr fra jordas hjerte, antologi i flere bande med barne-eventyr fra hele verden (hovedredaktør), sammen med Kirsti Birkeland og Kristin Lyhmann. Mosaikk. ISBN 9788292904008Barnebokkritikk, om "Eventyr fra jordens hjerte" 
  Møt din skytsengel, sammen med Elisabeth Nordeng (Samnøy). Cappelen Damm. ISBN 9788202310967
  Englenes hemmeligheter: deres natur, språk og hvordan du åpner opp for dem, sammen med Elisabeth Nordeng (Samnøy). Cappelen Damm. ISBN 9788202383152
  Stemmen eller støyen: om å være tro mot seg selv, sammen med Elisabeth Nordeng, ill. av Hildegunn Solbø. Press. ISBN 9788275477727
  Født sensitiv. Våre historier, sammen med Elisabeth Nordeng og Kristin M. Hauge. Cappelen Damm. ISBN 9788202526740
  Sensitive barn : Det høysensitive barnet fra nyfødt til tenåring, sammen med Elisabeth Nordeng og Kjersti Salvesen. Cappelen Damm. ISBN 9788202590550

 Om 
  Underveis (portrettbok), av Erik Fosnes Hansen 
 Stein Akslen Prinsessen og englene: En studie av Prinsesse Märtha Louise sitt nyreligiøse prosjekt i perioden 2007 - 2012 mastergrad i Religionshistorie UiO 2014

 Referanser 

 Eksterne lenker 




  Kongehuset.no: Prinsesse Märtha Louise

Kategori:Norske prinsesser
Kategori:Norske barnebokforfattere
Kategori:Norske forretningsfolk
Kategori:Norske redaktører
Kategori:Norske sakprosaforfattere
Kategori:Norske sprangryttere
Kategori:Klarsynte
Kategori:Personer innen alternativ behandling
Kategori:Den norske kongefamilien
Kategori:Huset Glücksburg
Kategori:Storkors med kjede av St. Olavs Orden
Kategori:Kong Harald Vs jubileumsmedalje 1991–2016
Kategori:Riddere av Elefantordenen
Kategori:Nordstjerneordenen
Kategori:Finlands hvite roses orden
Kategori:Den islandske falkeorden
Kategori:Personer fra Oslo